
Малта - красива и интересна!
Население - около 400 000 души. 
Столица - Ла Валета. 
Религия- католическа 
Часово време- + 1 Гринуич 
Официални езици - малтийски и английски / голяма част от населението говори и италиански /
Парична единица - ЕВРО  
Климат- типичен средиземноморски, приятен и здравословен. Средна температура от ноември до април 14-18° С, като в някои от тези месеци може да достигне и 18-20. През лятото средната температура е около 30-32° С. Но свежият бриз от морето не допуска прекалена горещина дори и в най-знойните месеци. За тези, които искат да избегнат горещините, но все пак да е топло, препоръчваме за почивка периода от октомври до средата на ноември (когато температурата на морската вода може да се изравни с тази на въздуха - около 27), и месеците април, май, юни

ИСТОРИЯ
Въпреки малкия си размер, Малта - поради своето стратегическо положение - почти в средата на Средиземно море, на истински морски кръстопът, винаги е играла важна роля в района от древни времена до днес. Всички периоди в развитието на Малтийския архипелаг са интересни, но два са тези, които се открояват: неолитният и този на рицарите на Ордена Св.Йоан от Йерусалим, Родос и Малта.
Неолитните храмове се считат за най-древния архитектурен паметник в света - по-стари от египетските пирамиди.
През 1530 г., рицарите на Св.Йоан донасят нова епоха с огромно културно значение за острова. Преди тях тук са пребивавали  финикийци, картагенци, римляни, араби, нормани и кастилци - всички те са оставили свой отпечатък върху характерните особености на местното население, което най-вероятно е дошло от близкия остров Сицилия.
Историята на рицарите започва през 11 век в Йерусалим, когато тяхната задача е била да се грижат за ранените и заболелите поклонници тръгнали към Божи гроб. Скоро техните функции се разширили-за да се превърнат в главния щит на защитата срещу османското нашествие. В продължение на повече от два века рицарите успявали да отстоят на турските набези, но през 1291 били принудени да напуснат своята крепост - остров Родос и през 1530 година се установяват в Малта. Те бързо подобряват търговията, създават болници и превръщат Малта в културно средище. Островът станал много привлекателен за турската империя поради стратегическото си положение и възможността след завладяването му да се проникне в Западна Европа. Турската империя напада Малта през 1565 г. с цялата си мощ, превъзхождайки многократно бранителите. Битките продължават четири месеца. Подпомогнати от малтийското население и подкрепа от Сицилия, рицарите отстояват не само най-важната победа в историята на страната, но допринасят и за спасяването на Западна Европа и християнството, спечелвайки една от най-славните битки в Европа - "Голямата обсада". След тази победа започва "златна ера" в развитието на културата и изкуствата в Малта и Гозо. Построена била и нова крепост-столицата Ла Валета, кръстена на нейния основател-Великия магистър Жан Парисо Ла Валет, под чието ръководство малтийците разбили турския нашественик. Укрепленията и постиженията на изкуствата от това време, съкровищата в музеите и черквите, са сътворени от най-известните художници, архитекти и скулптори от тази епоха. Това е накарало Сър Уолтър Скот да опише Валета като "Град, построен от джентълмени за джентълмени".През 1798 г. Малта е завладяна от Наполеон, което довело до приключване епохата на рицарите. Но престоят на Императорските войници  бил кратък - само две години, след което с помощта на Великобритания малтийците успяват да изгонят френския гарнизон. Този момент е и началото на тясната връзка на островите с Великобритания - Малта се превръща в една от перлите на Английската корона. През 1964 година Малта е обявена за независима, а през 1974 година е провъзгласена за Република.
ИКОНОМИКА И ЖИЗНЕН СТАНДАРТ
Природата е била щедра към Малта, дарявайки я със слънце, кристално море, многобройни и удобни за акостиране заливи, но не и в друго: в Малта няма природни ресурси, руди, нефт, газ, гори, езера - само 38 % от площта й е обработваема земя, отвоювана с много труд и усърдие. Водните ресурси са много ограничени и се разчита изключително на обезсоляването на морската вода. Именно поради това страната успява сама да задоволява едва 20% от нуждите си за храна, енергия, прясна вода и доста промишлени изделия, и е обяснимо защо е силно зависима от вноса; 
Основните отрасли, които се развиват са промишленост ( електроника, строеж на яхти, строителство, хранително-вкусова, текстилна и шивашка, преработка на тютюн), промишлено обслужване (сухи докове за ремонт на кораби и яхти) и разбира се- туризъм. 
Безработицата е ниска - около 3-4%, а средногодишната инфлация (на хранителни стоки) е около 2-3 %. 
Не може да се каже, че в Малта има бедни хора. По улиците е невъзможно да се срещнат просяци. Статистиката не отчита население, живеещо на границата на бедността ! 
За това говори и самият факт, че минималната заплата (за неквалифициран труд) е около 4.00 евро на час. Средноквалифицираната работна сила е платена между 6 и 7 евро на час. Размерът на пенсиите варира - между 450 и 900 евро/ максималната е 1 160/
Но за да се придобие по-ясна представа на какво се равнява тази сума трябва да се има и предвид какво може да се купи с тези пари: 
- например с парите за 10-15 часа неквалифициран труд човек може да се изхрани 1 седмица, или да си плати месечните разходи за ток и вода, или да купи около 50 литра безоловен бензин 
Полезна информация:
* ляво движение 
* Банки - работно време от 8-13.30 ч., понеделник до събота вкл.; два пъти в седмицата - и след обяд.. 
* Магазини - раб.време от 9 до 19.00 ч.- 6 дни в седмицата, с прекъсване на обяд от 13.00-16.00 *Най-популярни "шопинг"- центрове: Слима и Валета - с богатата си магазинна мрежа 
* Коли под наем - Малта се слави с едни от най-ниските си цени за отдаване на коли под наем. ( колите са с десен волан..) 
* Барове, ресторанти, кафенета, дискотеки: най-популярното място в Малта - с голяма концентрация на барове, ресторанти и дискотеки е районът Пачевил ( St.Julians) - над 50 на брой. 
Другите известни курорти като Буджиба и Слима предлагат също заведения от всякакъв вид, но по-малко на брой
- много разпространени са така нар. "танц-барове" - с музика, без изявен дансинг
В ресторантите се сервира храна от европейската кухня (особено популярна е италианската), китайската, индийската, Близко и Далечноизточната кухня. Храната, която се сервира е винаги много обилна като количество, вкусна и с доказано качество! 

